Aaja Chemnitz (IA), 2025-09-09:
Mange tak.
Qujanarsuaq.
2025 vil gå over i historien som et skelsættende år for Grønland.
Man kan sige mange ting om Trump, men han har formået at få rettet et tiltrængt fokus på Grønland, også selv om det er på en meget kedelig baggrund.
For sandheden er, at der er underinvesteret i Grønland, at vi har store strukturelle udfordringer, og at vi har et efterslæb på en lang række områder som velfærd og erhvervsudvikling, og det har reelle konsekvenser for folk, der lever med ringere muligheder og rettigheder end resten af rigsfællesskabet.
Sat lidt på spidsen kan man sige, at det er lettere at være dansker i rigsfællesskabet, end det er at være grønlænder.
Samtidig befinder vi os hjemme i Grønland i det, man vil kalde dødens gab, hvor udgifter og indtægter løber fra hinanden.
Der er vigtige og nødvendige prioriteringer, som vi må foretage hjemme i Grønland.
Naalakkersuisut har lige fremlagt en spareplan på 625 mio. kr., som uden tvivl også kommer til at have en påvirkning i forhold til de levevilkår, der er hjemme i Grønland.
Vi hører ofte om Udkantsdanmarks udfordringer, men mange af jer har også været på rejser i Grønland som folketingsmedlemmer, og de udfordringer, som man oplever i Udkantsdanmark, blegner ved siden af de udfordringer, som der indimellem er i nogle af yderområderne i Grønland.
Her taler vi om mangel på basale velfærdsydelser og mangel på sanitet på et niveau, som vi er vant til.
USA har også luret den stigende utilfredshed med livsvilkårene i Grønland og lokker nu Grønland med investeringer.
Dette er også en klar påmindelse til os alle sammen om, at hvis Danmark ikke også sammen med Grønland investerer i vores land, er der andre, der står klar til at udfylde det tomrum.
Tidligere regeringer har nølet med opgaven, som har handlet om, at det er vigtigt for Grønland at skabe den udvikling, som der er brug for, og derfor kan det også godt undre, at det er en orange præsident i USA, der på sin egen kluntede måde skal gøre Danmark opmærksom på det.
Dette års finanslov, både i Grønland og i Danmark, kommer til at spille en afgørende rolle for Grønlands fremtid.
Investeringer i styrkelse og i udvikling af det grønlandske samfund er nødvendige for at sikre en lys fremtid sammen.
Vi har allerede taget et stort skridt med tiltrængte investeringer på justitsområdet, hvor der er afsat 850 mio. kr. til Grønland, og nu også her med dette års finanslov, hvor der er blevet afsat 1,6 mia. kr. til Grønland i de kommende 4 år.
Men det er ikke nok til at vende den udvikling, som vi har brug for.
Derfor har jeg også til dette års finanslov fremlagt en trebenet investerings- og udviklingsplan, som skal bidrage til en stærkere og selvbærende økonomi i Grønland og sikre en bredt forankret udvikling i hele det grønlandske samfund.
Allerførst kan man sige, at det sjældent er en god idé at starte med at bygge taget, før man har bygget fundamentet.
Det er afgørende for Grønlands fundament, at der bliver skabt vækst, job og udvikling i hele landet.
Det forudsætter nogle stærke erhvervsmuligheder og en moderne infrastruktur, og derfor foreslår vi fra IA's side, at der er investeringer i både den fysiske, men også den digitale infrastruktur for at skabe rammerne for et stærkere Grønland og for at skabe endnu mere erhvervsudvikling i Grønland.
For at blive meget konkret tænker jeg på søkabler, jeg tænker på havne, lufthavne og veje, og en stor del af dette bør finansieres igennem forsvarsforhandlingerne som en del af det, vi kalder dual use, altså til både militært og civilt brug.
Vi skal også investere i erhvervstiltag, som kan skabe en selvbærende økonomi og komme hele Grønland til gavn, og helt konkret har IA i mange år sammen med bl.a. Radikale Venstre foreslået, at der skulle laves en arktisk investeringsfond, og helt konkret peger vi på, at den skal være på 10 mia. kr., og at den skal finansieres igennem EIFO, for på den måde kan man være med til at sikre, at større projekter inden for råstoffer, infrastruktur og turisme kan muliggøres igennem den fond og den fondskonstruktion, og på den måde kan man også tiltrække andre private investorer.